Nagbesoeke aan dieretuin 'n groot avontuur | Maroela Media
Foto: Daniel van der Westhuizen
Vincent van Gogh het gesê dat die nag meer lewendig en kleurryk is as die dag. 'n Nagtoer by die Nasionale Dieretuin in Pretoria skep dié gevoel.
Hoekom 'n nagtoer?
Volgens die hoof van opvoeding, Ulrich Oberprieler, word verskeie diere gesien wat nie noodwendig in die dag te sien is nie.
"In die nag is daar eintlik baie unieke ondervindings. Baie van die diere is nagaktief."
'n Maksimum van 30 mense word per groep aanvaar, wat 'n intieme gevoel skep, asof jy die dieretuin vir jouself het. Daar is ook 'n gids wat jou toer begelei, iets wat nie in die dag beskikbaar is nie. Dié gids verskaf agtergrond oor elke dier, vertel oulike staaltjies en beantwoord elke vraag entoesiasties.
Die witrenosters se kamp het 'n pragtige uitsig oor die stad wat toergangers vir 'n rukkie laat stilstaan en kyk. "Ek dink al die diere kom hier bymekaar as die mense weg is,'' skerts een van die toergangers.
Vir kinders is die nagtoer 'n groot avontuur – hul geesdrif is byna aansteeklik. Elke dier word met groot opgewondenheid ontmoet, en die toergids word gepeper met vrae. "Oom, mens kry mos iets soos 'n insektivoor?" vra een van die jonger toergangers. Ons het geleer dat mens WEL iets soos 'n insektivoor kry.
Nadat die avontuur verby is, word die aand met 'n braai afgesluit wat vir 'n gesellige kuier sorg.
Die nagtoere kan vir Woensdae, Vrydae en Saterdae bespreek word, maar spesiale versoeke vir ander dae sal ook oorweeg word.
LET WEL: Die nagtoere is nie in die winter beskikbaar nie. Skakel die Pretoriase dieretuin gerus weer in die middel van Augustus om jou plek te bespreek.
Besoek die dieretuin se webwerf vir meer inligting.
Hoe teleurstellend! Die artikel is vandag gepubliseer en na verdere navraag aan die Dieretuin, is ek ingelig die toere en oornag kamp is gekanselleer tot verdere kennisgewing. So het dus opgewonde geraak oor niks:(
Ag nee! Ek is jammer om te hoor dat die nagtoere nie tans beskikbaar is nie. Dit is ook nie mooi duidelik aan ons gestel dat mens eers weer van middel Augustus kan skakel om plek te bespreek nie. Ek hoop jy maak tog 'n aantekening in jou kalender om dan vir later in die jaar te bespreek – dis ongetwyfeld die moeite werd!
Stuur asseblief jou posadres aan my by [email protected] – ek maak 'n plan om die teleurstelling so klein bietjie te verlig.